ליגת העל בכדורגל: סכנין ניצחה את בית"ר, עוד ניצחון להפועל פ"ת - ספורט - הארץ
ליגת העל בכדורגל: סכנין ניצחה את בית"ר, עוד ניצחון להפועל פ"ת
בני סכנין השכיחה את התקוות לשינוי בבית"ר י-ם כשהשיגה ניצחון יוקרתי. עוד ניצחון להפועל פ"ת. חיפה עדיין ראשונה
12.02.2011 20:33 עודכן ב: 12.09.2011 05:14
המחזור ה-22 בליגת העל לכדורגל יצא היום לדרך לאחר שבוע רע לכדורגל הישראלי שלמד שוב במשחק הידידות של הנבחרת מול סרביה כי לפחות בזמן הקרוב, אין הרבה סיבות לאופטימיות.
בני סכנין השיגה ניצחון יוקרתי באחד המפגשים הטעונים של הספורט הישראלי כשניצלה עוד משחק חלש של בית"ר ירושלים לניצחון 0:1.
מכבי תל אביב שסחטה נקודת דרבי נדירה בשבוע שעבר הציגה כדורגל רע אך מול הפועל רמת גן הפאטתית זה הספיק ל-0:3 קליל.
מכבי ת"א. נשארת קרובה לצמרת. תצלום: ספי מגריזו
הפועל פתח תקוה המשיכה ללהוט ופתאום, משום מקום, קבוצתו של נעים רושמת כבר שלושה נצחונות רצופים. הקורבן התורן השבוע היתה הפועל באר שבע שנכנעה למלאבסים 1:3.
מכבי חיפה, המנצחת הגדולה של הדרבי התל אביבי בשבוע שעבר, שאפה לשמור על ראשות הטבלה והצליחה, אך זה הלך לה קשה מהצפוי. מ.ס אשדוד היוותה יריב ראוי ואף הוליכה אך נכנעה לקאמבק חיפאי שניצחה 1:2.
בני יהודה תל אביב הציגה שיפור מסוים ביכולתה הדלה והשיגה ניצחון קטן, 0:1 על הפועל עכו.
ניצחון דחוק בדרך לעוד שבוע בפסגה. תצלום: ניר קידר
בני סכנין אירחה את בית"ר למפגש שמבטיח תמיד הרבה, לפחות מבחינת האמוציות. סכנין פתחה בלחץ על השער הבית"רי ובאה על שכרה בדקה ה-24. טעות קשה של הרוש ששמט מידיו כדור פשוט נוצלה על ידי אחמד קסום שדחק שער יתרון לקבוצה של המגזר.
בית"ר במשחק חלש למדי התחילה להיכנס למשחק רק בשלהי המחצית השנייה ואף היתה קרובה להשוות במשחק שכה חשוב לאוהדיה. לצערם, בית"ר של השנה נעדרת ווינריות, רצון ויכולת וכנראה שלא משנה אם על הקווים עומד אורי מלמיליאן או רוני לוי. בסיום ניצחון יוקרתי לסכנין שמעבר ליוקרה השיגה שלוש נקודות יקרות במאבקי התחתית.
הפועל רמת גן - מכבי תל אביב 3:0
מכבי תל אביב שמשיגה תוצאות טובות יותר בעידן איוניר, אך מציגה את אותו כדורגל נטול השראה הגיעה למשחק חוץ קל מול אחת הקבוצות החלשות ששיחקו כאן בשנים האחרונות. מחצית ראשונה איומה של שתי הקבוצות הורידה אותן להפסקה בשוויון 0:0 מאכזב.
קבוצתו של איוניר לא התכוונה לאבד נקודות מול הנמושה של הליגה ובדקה ה-50 עלתה ליתרון ראשון. אלירן עטר קיבל כדור טוב מראנגלוב ולא התקשה להכניע את ארקין. כעבור 13 דקות חגג עטר את שערו השני וסגר למעשה את המשחק לאחר שבעט כדור מצוין לשער הרמת גני.
דוד מיכה הצעיר, שעלה כמחליף בהופעת הליגה הראשונה שלו, היה זה שבישל את השני של עטר ובדקה ה-88 רשם גם שער ליגה ראשון. הקשר קיבל כדור יפה מיואב זיו ומ-10 מטרים בעט פנימה והשלים עוד ניצחון קל לצהובים.
מכבי נתניה והפועל חיפה נפגשו לקרב מרכז טבלה ובסוף 90 הדקות החליפו ביניהן מקומות לאחר שקבוצתו של ראובן עטר כבשה פעמיים ב-3 דקות וניצחה 1:2.
יובל נעים. בתוך 3 שבועות נוצרה קבוצה חדשה
הפועל פתח תקוה - הפועל באר שבע 1:3
הפועל פתח תקווה, שעדיין מדשדשת באזור הקו האדום המשיכה בתקופה הנהדרת שלה. המלאבסים שהדיחו את מכבי תל אביב מהגביע ורשמו ניצחון נדיר בדרבי במחזור הקודם אירחו את הפועל באר שבע שמצויה גם היא בכושר טוב.
פתח תקוה פתחה טוב את המשחק, שלטה במחצית הראשונה והגיעה לכמה הזדמנויות שלא נוצלו. בדקה ה-29 נגמר לבאר שבע המזל כשמסירה של יניב לוזון מצאה את עדו אקסברד שהקשית יפה מעל אוהד כהן והוריד את המארחים ביתרון להפסקה.
חמש דקות בתוך המחצית השנייה קבוצתו של יובל נעים המשיכה במגמת השיפור המופלא שלה. הגבהה של זגורי מצאה את ראשו של רפי דהאן שבעט מ-10 מטרים כדור טוב מהאוויר והכפיל את היתרון. המלאבסים המשיכו לשחק טוב אך בדקה ה-70 היתה זו דווקא המארחת שהצליחה לחזור למשחק. כדור חופשי של רביבו התלבש על ראשו של יחיאל והשאיר לבאר שבע 20 דקות לחלץ נקודה.
חניכיו של קלינגר ניסו בכל הכוח ואף היו קרובים לשוויון אך המארחת עמדה בלחץ ואף הגדילה את יתרונה בדקה ה-91 כשגיא דיין שחרר בעיטה נהדרת מ-20 מטר וקבע 1:3, כבר לא מפתיע, של פתח תקוה.